Ampato
Ampato je uspavani stratovulkan u Andima, u južnom Peruu, oko 100 km sjeverozapadno od Arequipe. Visok je 6288 m, a dio je 20 km dugog lanca od 3 velika stratovulkana koji se pruža u pravcu sjever-jug, a u koji još spadaju ugašeni i erodirani vulkan Wallqa Wallqa (6025 m) na sjevernom kraju i aktivni vulkan Sabancaya (5976 m) u sredini. U septembru 1995. lednik u blizini vrha Ampata koji se veoma brzo povlačio otkrio je zamrznuto mumificirano tijelo djevojke iz naroda Inka, ubijene prije oko 500 godina udarcem u glavu. Mumiju, koja je kasnije nazvana "Ledena djeva", a dat joj je i nadimak "Juanita", preuzela je ekspedicija koju je predvodio američki arheolog dr. Johan Reinhard. U oktobru 1995. i decembru 1997. Reinhard i peruanski arheolog Jose Antonio Chavez vodili su ekspediciju koja je otkrila još 3 mumije na visini iznad 5800 m.